33. schôdza NR SR - 3.deň - A. dopoludnia
Dátum: 2025-03-27
Poslanec: Hargaš, Ján (PS)
Druh vystúpenia: Vystúpenie v rozprave

6. Ďakujem za slovo, pán predsedajúci. Vážené kolegyne, vážení kolegovia, vážený pán minister, vážený pán predsedajúci, máme pred sebou zákon, ktorý sa teda venuje pravidlám, za ktorých sa vykonáva štátna služba. Štátna služba, keď to tak veľmi zjednodušíme, to je, to sú tí úradníci, tak by som to povedal možno ľudovo. A musím povedať, že tento zákon z veľkej časti naozaj nejak reflektuje na aplikačnú prax, je to novela, ktorá sa dlho pripravovala, to nie je nejaký výmysel za tejto vlády. Viem, že tie prvé práce na tejto novele začali ešte aj za úradníckej vlády, dokonca ešte za tej vlády predtým. Čiže je to taká zberná novela, ktorá reaguje na aplikačnú prax... (Prerušenie vystúpenia predsedajúcim.) Danko, Andrej, podpredseda NR SR Prosím kľud v sále. Hargaš, Ján, poslanec NR SR Pardon? (Reakcia z pléna.) Kľud v sále, presne ako hovorí pán predsedajúci. Ďakujem, pán predsedajúci, trošku ste ma vyhodili z tempa. Každopádne, kde som to bol? Áno, je to aplikačná novela, čiže zbiera veľa dobrých nápadov, čo by sa dalo zlepšiť v štátnej službe, pán minister už niektoré pomenoval. Ja s nimi budem aj súhlasiť, s niektorými, ale potom prídem k druhej časti, k tomu, kde vidíme problém. Čiže veci, ako napríklad nejaká lepšia štruktúra služobného hodnotenia, aby bolo objektívnejšie, aby sa služobné hodnotenie nemohlo robiť len tak, kto je môj kamarát, toho ohodnotím dobre, kto nie je môj kamarát, toho ohodnotím zle, že sa zavádza nejaká štruktúra, nejaké kategórie, v ktorých sa musí nejak objektívne hodnotiť ten zamestnanec. To je fajn. Taktiež sabatikal, ono je to sabatikal iba na jeden mesiac, povedzme si narovinu. Čiže to bude pomerne krátky sabatikal, ale budiž. Je to fajn, že štátna správa pôjde v nejakých trendoch aj, ktoré vidíme v zahraničí. Takže po piatich rokoch odslúžených v štátnej službe bude mať človek nárok na jeden mesiac plateného sabatikalu, keď mu teda štát bude nahrádzať, pokiaľ si pamätám správne, 40 % jeho mzdy, tak sú tam tie pravidlá nejak nastavené. Upravuje sa tiež paragraf, za akých podmienok je možné niekoho prepustiť zo štátnej služby. Pamätám si, že súčasná koalícia veľmi kritizovala, keď Matovičova vláda prišla s nejakou úpravou, ktorá bola pomerne drastická, na základe ktorej bolo veľmi ľahké vyhadzovať ľudí zo štátnej služby. Len sa pousmejem, že teda táto úprava, ktorú teraz zavádzate, aby sa to opäť sprísnilo, prichádza až v čase, keď ste už povyhadzovali všetkých ľudí z ministerstiev. Čiže keď ste boli v opozícii, tak ste kritizovali ten Matovičov paragraf, potom ste sa dostali do vlády, vehementne ste ho využívali na vyhadzovanie ľudí a teraz to idete vrátiť na ten stav pred Matovičovou novelou. Je to teda zaujímavé. Čiže svojím spôsobom ľudia, ktorí sú dnes politicky navození na ministerstvách, tak sa z tohto, z tejto vašej zmeny potešia, pretože bude ťažšie ich nejakým spôsobom z toho ministerstva dostať, ale budiž. Ja som tiež nebol fanúšikom toho paragrafu, ktorý sa zaviedol za tej predošlej vlády. Neviem, či som ho vo svojej sfére vplyvu vôbec aj využíval na vyhadzovanie ľudí. No a teraz tá najväčšia problémová časť - podnikanie v štátnej službe. Pán minister to tak kulantne zaobalil, že to trochu vyznelo, ako keby podnikanie v štátnej službe naďalej bolo veľmi striktne obmedzené. No ale nie je tomu tak, dámy a páni. Ja to teda rozdelím na tri časti, hej, rozdeľme si ten problém podnikania na tri časti. Bavme sa o podnikaní, pokiaľ je štátny zamestnanec konateľom alebo členom dozornej rady, alebo nejakého kontrolného orgánu v právnickej osobe, čiže jeden druh podnikania. Potom si povedzme druhý druh podnikania, že štátny zamestnanec podniká na živnosť. A potom si povedzme tretí druh, povedzme že podnikania, keď vykonáva inú zárobkovú činnosť, ako tú pre štát. Hej, že tieto tri kategórie si poďme rozobrať jednu po druhej. Čiže pokiaľ ide o tú prvú kategóriu, konateľstvo alebo účasť v dozorných orgánoch právnických osôb, doteraz platilo, že štátny zamestnanec nemohol byť konateľom alebo v dozornej rade právnickej osoby, ktorá vykonáva podnikateľskú činnosť. Po novom už bude môcť byť, čiže bude môcť byť napríklad konateľom firmy, ak mu na to dá súhlas služobný úrad. Zákon pri tom nijak nerozlišuje, či pôjde o vyšších štátnych úradníkov, alebo nižších štátnych úradníkov, hádže to všetko do jedného vreca. A tiež nerozlišuje ani to, že o akú podnikateľskú činnosť pôjde v tej firme. Jednoducho stačí súhlas vedúceho služobného úradu alebo teda služobného úradu a môže kľudne štátny zamestnanec podnikať, mať firmu. To ešte znie relatívne v poriadku, ale ja sa teraz dostanem k tomu, že kde je ten problém. Ten problém je najmä v tom, že teda nie je tam obmedzenie, že nemôže podnikať v tej časti práce, ktorú vykonáva pre štát. Každý štátny zamestnanec má niečo, čo sa volá popis štátnozamestnaneckého miesta alebo teda opis práce, čo reálne v štátnej službe robí. A teoreticky teda môže nastať situácia, že niekto, kto je štátnym zamestnancom a má na starosti nejakú oblasť, tak v tej istej oblasti bude môcť podnikať. Bude môcť byť konateľom firmy alebo v nejakom dozornom orgáne, jednoducho bude môcť reálne v tejto oblasti podnikať. Čiže kľudne je možný scenár, teraz dám taký hypotetický, ja neviem, nejaký generálny... a opravte ma, ak sú tu kolegovia, ktorí to draftovali, ja budem veľmi rád, ak v tej diskusii si to vyčistíme, veď sme v prvom čítaní, ešte bude času na debatu takže budem rád. Čiže teoreticky je možný scenár, že niekto, nejaký generálny riaditeľ na ministerstve, čiže nie politická nominácia, ale generálny riaditeľ, bude môcť byť konateľom, ktorý sa venuje povedzme téme verejného obstarávania, má na starosti verejné obstarávanie na tom ministerstve, tak bude môcť podnikať vo firme, ktorá robí verejné obstarávania. Ja si myslím, že to je problém. Si myslím, že to je problém z hľadiska transparentnosti. Áno, je tam milión iných pravidiel o zamedzovaní konfliktu záujmov a ja neviem čo, ale akože už samotná tá myšlienka, že som teda pracovník pre štát, ktorý má zaručovať nejakú transparentnosť a nestrannosť, a zároveň môžem podnikať v tej istej oblasti, kde mám zaručovať transparentnosť a nestrannosť, mne príde trochu zvláštne. Čiže tu vidíme jeden problém, ktorý, pevne verím, že medzi prvým a druhým čítaním si budeme môcť si nejak vysvetliť a vycizelovať tie podmienky, za ktorých by toto malo alebo nemalo v tom zákone byť. Druhá kategória podnikanie na živnosť, doteraz platila úprava, že zamestnanec nemohol vykonávať živnosť na základe živnostenského oprávnenia. Po novom sa to mení, na živnosť už budú môcť podnikať nižší štátni úradníci, čiže referenti a podobne vrátane ich vedúcich. A ten predmet podnikania stále teda platí, že nemôže byť, tu platí, že nemôže byť zhodný s predmetom toho, čo vykonávajú v štátnej službe, ak to hovorím správne. Čiže tu platí to pravidlo, že nemôže to byť zhodné, ale vidím nedostatok v tom, že nie je nejak jasne povedané, že ako sa to presne bude posudzovať, hej? Že tie detaily, že ako budeme posudzovať, či tá živnosť je, alebo nie je v konflikte s tým, čo ten človek robí v rámci štátnej služby. Čiže tu opäť vidím priestor na nejaké cizelovanie, upresnenie, ujasnenie si pravidiel, ako sa o tom bude rozhodovať, ako sa bude namietať, ak niekto rozhodne, že v tejto oblasti ten štátny zamestnanec môže podnikať a potom sa ukáže, že vlastne nemohol, tak tu je priestor na vylepšovanie medzi prvým a druhým čítaním. No a posledná oblasť, hej, ten tretí kastlík, iná zárobková činnosť, to je napríklad, ja neviem, výkon advokácie alebo nejaké zdravotnícke povolania, alebo nejaké práce na dohodu, tak tu sa uvoľňujú pravidlá pre nižších štátnych zamestnancov, čiže opäť pre referentov, ktorí budú môcť vykonávať takúto zárobkovú činnosť, ale pozor, dokonca aj v oblasti, ktorú vykonávajú pre štát. Čiže aj v téme, čiže poviem príklad, niekto pracuje opäť na ministerstve, má na starosti agendu verejného obstarávania, čiže obstarávač na ministerstve, tak on kľudne popritom bude môcť vykonávať nejakú ďalšiu zárobkovú činnosť na dohodu v tejto istej téme. Ja si opäť myslím, že toto je problém, že toto je problém pre nestrannosť výkonu štátnej služby. Lebo ja si myslím, že ten princíp by mal byť, že pokiaľ ide o zhodu toho, čo úradník robí pre štát a v čom podniká, tak ak tam je zhoda, tak by to nemalo byť možné. Ako princíp, hej? Lebo potom to naozaj vedie do veľmi prekérnych situácií. Aby som neznel príliš negatívne, ja som za to, aby sme uvoľnili tieto pravidlá, aby sme umožnili štátnym zamestnancom, si aj privyrábať popri svojej práci pre štát, ale veľmi dôležité, veľmi dôležité je, tam naozaj dohliadnuť na to, aby to nebolo v konflikte s tým, čo robia v štátnej službe, kde majú naozaj byť garantom nestrannosti. A to, čo som teraz povedal, tie tri kategórie, tak si myslím, že v tých troch kategóriách sú problémy, ktoré túto garanciu nám neposkytujú, či už je to podnikanie v právnických osobách, kde si naozaj myslím, že to je veľký problém. Ten najväčší problém, ja by som povedal, že vidím v tých dvoch oblastiach na kraji, čiže podnikanie v právnických osobách, kde naozaj teda štátny zamestnanec môže byť konateľom alebo členom dozornej rady, alebo kontrolného orgánu firmy, ktorá podniká aj v tej istej oblasti, v akej on vykonáva štátnu službu. To si myslím, že je problém. A tá tretia oblasť, tá iná zárobková činnosť, kde teda sa umožňuje, aby si vykonával štátny zamestnanec aj inú zárobkovú činnosť kľudne aj v tej istej oblasti, v akej pracuje pre štát. To je podľa mňa problém, hej? Nikomu by podľa mňa nevadilo, keby štátny zamestnanec, ktorý robí obstarávania, si privyrábal tým, že, ja neviem, na zákazku, čo by tak mohol robiť? Maľuje alebo, ja neviem, predáva, predáva, to už je také tricky, kozmetik, tuná kolega mi našepkáva. To by som nevidel ako problém, keď naozaj si privyrába v nejakej oblasti, ktorá nemá nič spoločné s tým, čo robí pre štát, tam problém nevidím. Ale pokiaľ to je obdobná alebo rovnaká činnosť, ako tá, ktorú robí pre štát, kde má byť naozaj garantom nestrannosti a objektívnosti, tak tam ten problém vidíme. Radi sa o tom porozprávame formou nejakých rokovaní, možno mi to aj vysvetlíte priamo tu teraz v rozprave. Ja budem rád, aby sme si to ujasnili. Ja to zatiaľ chápem tak, ako som povedal teraz v rozprave, kde tie problémy vidíme. A teda máme čas medzi prvým a druhým čítaním na vyjasnenie, prípadne na nejaké pozmeňujúce, doplňujúce návrhy. Ďakujem pekne za pozornosť.